Indėnų klasifikacija

Indėnų klasifikacija – amerikanistikoje nusistovėjusi sistema skirstyti ikikolumbinės Amerikos tautas (indėnus) pagal jų gyvenamas teritorijas. Egzistuoja ir kita indėnų klasifikacija, remiantis jų lingvistine priklausomybe. Apie tai rašoma straipsnyje indėnų kalbos.

Pagal indėnų gyvenamas teritorijas yra nustatyti gana apibrėžti Ikikolumbinės Amerikos kultūriniai regionai (cultural areas), kuriems būdingos tam tikros gamtinės, kultūrinės, buities sąlygos. Dauguma regionų, ypač tie, kuriuose suklestėjo aukšto lygio civilizacijos, turi smulkesnius sub-regionus.

Šiaurės Amerika 

Šiaurės Amerikos etnologinėje tradicijoje Šiaurės Amerikos žemynas dalinamas į 10 regionų su skirtingomis gamtinėmis sąlygomis:

 Amerikos arktis (Arctic) – regionas Kanadoje ir Aliaskoje, gyvenamas daugiausiai aleutų, inuitų, jupikų.
 Amerikos subarktis (Subarctic) – regionas, apimantis didžiąją dalį Kanados. Didžiausia etninė grupė čia buvo kri indėnai.
 Šiaurės Vakarų krantas (Northwest Coast) – regionas Ramiojo vandenyno pakrantėje, padalintas tarp JAV ir Kanados. Jis buvo vienas iš tankiausiai gyvenamų Šiaurės Amerikoje, o vietos gyventojai išvystė gana aukštą socialinę struktūrą ir kultūrą.
 Plynaukštės regionas (Plateau) – regionas, padalintas tarp JAV ir Kanados.
 Didžiosios lygumos (Planes) – stepių klimato regionas, padalintas tarp JAV ir Kanados. Jame gyvenę indėnai (prerijų indėnai) buvo klajokliai.
 Didysis Baseinas (Great Basin) – dykumingas regionas dabartinėje JAV.
 Kalifornija (California) – dykumingas kalnuotas regionas su ypač didele etnine įvairove.
 Šiaurės rytų miškai (Northeast Woodlands) – derlingų žemumų regionas aplink Didžiuosius ežerus, padalintas tarp JAV ir Kanados. Žymesnės indėnų konfederacijos čia buvo algonkinai, irokėzai, mohaukai ir kt.
 Pietryčių miškai (Southeast Woodlands) – derlingų žemumų regionas dabartinėje pietrytinėje JAV. Žymesnės gentys čia buvo čerokiai, seminolai ir kt.
 Pietvakariai (Southwest) – regionas dabartinėje JAV ir šiaurinėje Meksikoje, kur suklestėjo sąlyginai aukštos kultūros. Žinomiausi vietos indėnai buvo pueblai. Regionas yra dalinamas į šiaurinę derlingesnę Oazisameriką ir Aridoameriką

Centrinė Amerika 

Centrinė Amerika tęsėsi nuo pietinės Meksikos iki šiaurės Kolumbijos. Čia išskiriami trys regionai:
 Mezoamerika (Mesoamerica) – regionas dabartinės Meksikos pietuose, Gvatemaloje, Belize. Taip pat apima šiaurės vakarinį Hondūro pakraštį. Šiame regione suklestėjo viena iš dviejų didžiųjų ikikolumbinės Amerikos civilizacijų, čia kūrė majai, actekai, sapotekai, toltekai ir kitos tautos. Pats regionas savo ruožtu dalijamas į daugybę subregionų.
 Karibų regionas – regionas, apimantis Karibų jūros salas ir žemyno pakrantes Pietų Amerikoje. Čia svarbiausios etninės grupės buvo karibai ir aravakai.
 Sąsmaukos-Kolumbijos zona – tarpinis regionas, buvęs tarp Mezoamerikos ir Andų, kuriame aukšto lygio civilizacija ir politiniai dariniai iki galo neišsivystė.

Pietų Amerika 
Pietų Amerikos žemyne yra išskiriami šie regionai:
 Andai (Andes) – didelis regionas, besitęsiantis iš šiaurės į pietus palei Pietų Amerikos vakarinį pakraštį, apimantis dalį tokių valstybių kaip Kolumbija, Ekvadoras, Peru, Bolivija, Čilė. Čia suklestėjo Senovės Peru civilizacija.
 Sub-andai – regionas į rytus nuo Andų, pereinamasis į Amazoniją.
 Vakarų Amazonija
 Centrinė Amazonija
 Rytų Amazonija
 Gran Čiakas – stepinio klimato regionas į pietus nuo Amazonijos dabartinėje Bolivijoje, Argentinoje ir Paragvajuje.
 Pietų kampas – piečiausias regionas, apimantis piečiausią Čilę, pietinę Argentiną, pietinę Braziliją ir Urugvajų.

 

tr:Amerika yerlileri